[{"text_idx": "#000007", "text": "Dyma\u2019r bumed bennod yn ein cyfres podlediadau \u2018Camau Bach i\u2019r Cwricwlwm\u2019 gan y Mudiad. Cyfres o bodlediadau sy\u2019n gyfle i ddysgu mwy am beth mae\u2019r Cwricwlwm newydd yn ei olygu i blant, staff a theuluoedd Mudiad Meithrin."}, {"text_idx": "#000009", "text": "Mae Hannah\u2019n amlwg wrth ei bodd gyda\u2019i swydd yn y Cylch Meithrin ac yn cyfaddef ei bod hi a gweddill y Bopas (Antis) yn y cylch yn meddwl y byd o\u2019r plant \u201cNi\u2019n caru nhw, ac yn parchu nhw fel ein plant ein hunain.\u201d"}, {"text_idx": "#000010", "text": "Wedi cael plant ei hun yn 21 mlwydd oed, dychwelodd Hannah i fyd addysg yn 24 oed ac wedi cyfnod yn gwirfoddoli yn y Cylch Meithrin a chael gradd BA mewn Astudiaethau Plentyndod, mae\u2019n dweud bod swydd barhaol yn y Cylch yn freuddwyd ganddi, gyda datblygiad y Cwricwlwm newydd fel eisin ar y gacen!"}, {"text_idx": "#000011", "text": "\u201cMae\u2019r Cwricwlwm newydd yn rhoi\u2019r plant wrth galon popeth, gan hybu lles ac yn rhoi\u2019r rhyddid inni greu profiadau dysgu arbennig ar gyfer plant y Cylch Meithrin. Mae\u2019n gre\u0302t!\u201d"}, {"text_idx": "#000013", "text": "\u201cI fi, mae \u2018perthyn\u2019 am yr ymdeimlad o gariad, teimlo\u2019n saff a theimlo fel bod chi\u2019n cael eich gwerthfawrogi. Mae hwn mor bwysig i blant bach. Os nad yden nhw\u2019n teimlo\u2019u bod nhw\u2019n perthyn, dydyn nhw\u2019n methu setlo, methu mwynhau a datblygu ac yn methu dangos beth mae nhw\u2019n gallu gwneud.\u201d"}, {"text_idx": "#000014", "text": "Cawn glywed am nifer o ffyrdd mae\u2019r Cylch wedi ymateb i\u2019r Llwybr Dysgu \u2013 Perthyn; e.e caniatau i blant hunan gofrestru gan ddefnyddio pegiau mae nhw\u2019n addurno adref \u2013 gan greu perthynas rhwng y cartref a\u2019r Cylch. Cawn glywed hefyd am ro\u0302l bwysig cymeriadau Dewin a Doti y Mudiad wrth helpu ambell un i setlo yn y dyddiau cynnar:"}, {"text_idx": "#000015", "text": "\u201cMae gadael adref a\u2019r teulu yn beth mawr i blant. Roedd un bachgen wedi bod yn anhapus a thrist iawn am y mis cyntaf, ond wedi iddo ddarganfod pyped Dewin a chael sgwrs gyda\u2019r pyped, dechreuodd wenu ac ymlacio. Dros nos, roedd yn teimlo\u2019r ymdeimlad yna o berthyn i\u2019r cylch. Mae pob plentyn yn wahanol a dyma sy\u2019n wych am roi plant yng nghanol y Cwricwlwm newydd.\u201d"}, {"text_idx": "#000016", "text": "Bu Nia\u2019n holi am sut mae Mudiad Meithrin a\u2019r Cwricwlwm newydd yn rhoi pwyslais ar y berthynas gyda\u2019r ardal leol;"}, {"text_idx": "#000018", "text": "Fel Mam, roedd gan Nia ddiddordeb i holi Hannah am sut roedd y Mudiad yn sicrhau\u2019r berthynas rhwng y rhieni a\u2019r Cylchoedd Meithrin;"}, {"text_idx": "#000019", "text": "\u201cMae\u2019r Bopas (Antis) yn estyn croeso i rieni ddod mewn yn gyson i sgwrsio ac i weld y gofod. Ry\u2019n ni\u2019n cael diwrnodau agored ac yn sicrhau cysylltiad cyson gyda\u2019r rhieni. Mae nhw\u2019n dweud eu bod nhw\u2019n teimlo\u2019n rhan o\u2019r siwrne gyda\u2019u plant, ac yn teimlo\u2019n rhan o\u2019r cylch.\u201d"}, {"text_idx": "#000020", "text": "Does dim dwywaith bod Hannah\u2019n angerddol am y Cwricwlwm newydd. Mae\u2019n credu y bydd y berthynas gyda\u2019r staff a\u2019r Mudiad yn parhau am flynyddoedd lawer, a hynny\u2019n profi bod ymdeimlad cryf o berthyn yn y cylchoedd;"}, {"text_idx": "#000021", "text": "\u201cFlynyddoedd ar o\u0302l gadael y cylch, mae\u2019r plant a\u2019r rhieni yn parhau i redeg aton ni ar y stryd, yn parhau i\u2019n galw ni\u2019n Bopas (Antis), ac mae hynny\u2019n arbennig. Mae\u2019n profi bod y cariad a\u2019r gofal mae nhw\u2019n cael gyda ni yn aros gyda nhw, yn rhan bwysig a hapus o\u2019u siwrne personol nhw. Mae\u2019n berthynas sbesial.\u201d"}]